LEGISLATÍVNA RADY VLÁDY
   SLOVENSKEJ REPUBLIKY

								Na rokovanie vlády
								dňa 26. septembra 2001
								k mat. č.:5760/2001
								k bodu č.: 6

S T A N OV I S K O 

k návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností v znení neskorších predpisov (tlač 1141)
________________________________________________________________

I

Predseda Národnej rady Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky listom zo 17. augusta 2001 požiadal vládu Slovenskej republiky o zaujatie stanoviska k návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností v znení neskorších predpisov. Na rokovanie vlády predloží tento návrh minister vnútra.

II

      Predloženým poslaneckým návrhom zákona sa  navrhuje ustanoviť povin- nosť prevádzkovateľa súkromnej bezpečnostnej služby overiť si, či osoba, ktorá požaduje ochranu pri vymáhaní svojich majetkových práv, ako aj práv z nich vyplývajúcich, má rozhodnutie príslušného orgánu, oprávňujúce ju k postupu, pri ktorom požaduje ochranu od súkromnej bezpečnostnej služby. V prípade, že súkromná bezpečnostná služba tak neučiní, bude to dôvod pre odňatie jej licencie. Opätovné predloženie poslaneckého návrhu zákona sa odôvodňuje konštatovaním, že vládny návrh novely zákona číslo 379/1997 Z.z. sa riešením tejto problematiky nezaoberá.

III
	Legislatívna rada vlády Slovenskej republiky prerokovala predmetný návrh zákona na svojom zasadnutí dňa 18. septembra 2001. Konštatovala, že identický poslanecký návrh prerokovala už 24. októbra 2000, kedy sa síce zhodla na aktuálnosti úpravy činnosti súkromných bezpečnostných služieb, avšak  nielen v oblasti poskytovania ochrany osôb pri vymáhaní majetkových práv (čo je obsahom predloženého návrhu), ale komplexnejšie tak, aby bola  vylúčená možnosť ich zneužitia na úseku kriminality. Pripomienky tohto charakteru  boli smerované predovšetkým voči zástupcom ministerstva vnútra, ktorí boli na rokovaní prítomní ako predkladatelia návrhu na rokovanie vlády. 

Legislatívna rada zároveň konštatovala, že uznesením vlády SR č. 442 z 23. mája 2001 vláda schválila návrh novely zákona o súkromných bezpečnostných službách, ktorý je podľa schváleného programu 51. schôdze Národnej rady Slovenskej republiky zaradený do druhého čítania ako 87. bod programu (tlač 1032). Citovaný návrh zákona rieši   problematiku predloženého poslaneckého návrhu zákona v čl. I, bod 21.	Uvedené riešenie nebolo spochybnené poslancami v rámci prerokúvania vládneho návrhu vo výboroch NR SR.

Legislatívna rada vlády Slovenskej republiky po posúdení predloženého materiálu a uplatnení viacerých legislatívnotechnických pripomienok odporučila vláde prijať k predloženému návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností v znení neskorších predpisov nesúhlasné stanovisko tak, ako je uvedené v IV časti tohto stanoviska.

IV

                                                    N á v r h

S T A N O V I S K O 
vlády Slovenskej republiky

k návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností v znení neskorších predpisov (tlač 1141)
________________________________________________________________

     Vláda Slovenskej republiky vyslovuje k návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností v znení neskorších predpisov n e s ú h l a s   z týchto dôvodov:
Z navrhovaného  ustanovenia nie je zrejmé, čo sa považuje za „vykonateľné rozhodnutie“, čo sa považuje za „výkon majetkových práv“ a ktorý orgán je „príslušný orgán“. Z textu vyplýva, že návrh rieši iba dôsledky neželaného konania prevádzkovateľa súkromnej bezpečnostnej služby, ale neukladá prevádzkovateľovi povinnosť presvedčiť sa, či ten, s kým uzatvára zmluvu o poskytovaní strážnej služby, je oprávnený užívať majetok, ktorý má byť predmetom ochrany.

Uznesením vlády SR č. 442 z 23. mája 2001 vláda schválila návrh novely zákona o súkromných bezpečnostných službách, ktorý je podľa schváleného programu 51. schôdze Národnej rady Slovenskej republiky zaradený do druhého čítania ako 87. bod programu (tlač 1032). Citovaný návrh zákona rieši   problematiku predloženého poslaneckého návrhu zákona v čl. I, bod 21. Uvedené riešenie nebolo spochybnené poslancami v rámci prerokúvania vládneho návrhu vo výboroch NR SR.

Podľa vládou predloženej novely je prevádzkovateľ strážnej služby povinný presvedčiť sa, či ten, s kým hodlá uzavrieť zmluvu o poskytovaní strážnej služby, je oprávnený užívať majetok, ktorý má byť predmetom ochrany (§ 44 ods. 3)  . Na tento účel je oprávnený požadovať od osoby, ktorej má poskytovať strážnu službu, príslušné doklady. Splnenie tejto povinnosti je prevádzkovateľ strážnej služby povinný na požiadanie preukázať orgánu štátneho dozoru alebo kontroly. 

	Vládny návrh rieši v § 44 ods. 4 aj skutočnosť, že  prevádzkovateľ  strážnej služby nesmie pri ochrane osoby poskytovať podporu a ochranu konaniu, ktorým ochraňovaná osoba porušuje všeobecne záväzné právne predpisy. Porušenie týchto povinností môže mať za následok uloženie pokuty až do 500 tis. Sk alebo odňatie licencie.
 
K predloženému návrhu uplatňujeme aj tieto legislatívnotechnické pripomienky:

K názvu zákona

	Názov zákona je nesprávny a má znieť takto: „Zákon, ktorým sa dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností, o zmene a doplnení zákona  č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách)“ v znení zákona č. 225/2000 Z.z.“.
Za označením roka „2001“ je potrebné doplniť čiarku.
K čl. I

	V úvodnej vete zákona je potrebné vypustiť slová „mení a“ a názov pôvodného právneho predpisu upraviť v zmysle predchádzajúcej pripomienky k názvu zákona. 
	Pripomienku, týkajúcu sa názvu zákona je potrebné zohľadniť aj v texte doložky zlučiteľnosti.

	V úvodnej vete navrhovaného ustanovenia je potrebné skratku „písm.“ nahradiť slovom „písmeno“.

	Text navrhovaného ustanovenia treba začať malým písmenom.

Bratislava 19. septembra 2001
Vypracoval: V. Boroviak
Odsúhlasil:  Štefan G r m a n 
                    generálny riaditeľ
               sekcie vládnej legislatívy

  								           Ľubomír  F o g a š

								          podpredseda vlády SR
								         a predseda Legislatívnej  
								              rady vlády SR